A BIZOTTSÁG HATÁROZATA
(2005. november 21.)
a Lett Köztársaság számára a HÉA-sajátforrás alapjának kiszámításához bizonyos közelítő becslések alkalmazásának engedélyezéséről
(az értesítés a C(2005) 4424. számú dokumentummal történt)
(Csak a lett nyelvű szöveg hiteles.)
(2005/817/EK, Euratom)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Atomenergia-közösséget létrehozó szerződésre,
tekintettel a hozzáadottérték-adóból származó saját források beszedésének végleges, egységes rendszeréről szóló, 1989. május 29-i 1553/89/EGK, Euratom tanácsi rendeletre (1) és különösen annak 13. cikkére,
mivel:
(1)
A tagállamok forgalmi adóra vonatkozó jogszabályainak összehangolásáról közös hozzáadottértékadó-rendszer: egységes adóalap-megállapításáról (2) szóló, 1977. május 17-i 77/388/EGK hatodik tanácsi irányelv (a továbbiakban: hatodik irányelv) 28. cikkének (3) bekezdése szerint a tagállamok továbbra is mentesíthetnek vagy megadóztathatnak meghatározott tevékenységeket; ezeket a tevékenységeket figyelembe kell venni a HÉA-források alapjának meghatározására.
(2)
A hatodik irányelv 28. cikke (3) bekezdése rendelkezéseinek alkalmazása céljából a Lett Köztársaság Európai Közösségekhez történő csatlakozási okmánya (3) VIII. melléklete (Adózás) 7. szakaszának (1) bekezdése engedélyezi a Lett Köztársaságnak, hogy mentesítsen egyes a hatodik irányelv F. mellékletében felsorolt tevékenységeket.
(3)
A Lett Köztársaság nem tudja pontosan kiszámítani a HÉA-sajátforrások alapját a hatodik irányelv F. mellékletének 2. és 17. pontjában felsorolt tevékenységekre nézve; az ilyen számítás valószínűsíthetően indokolatlan igazgatási terhet jelent ahhoz képest, amilyen hatást ezek a tevékenységek a Lett Köztársaság HÉA-forrásainak összesített alapjára gyakorolnak; a Lett Köztársaság közelítő becslések alkalmazásával képes számításokat végezni a tevékenységek ezen - a hatodik irányelv F. mellékletében felsorolt - kategóriáira nézve; emiatt engedélyezni kell a Lett Köztársaságnak, hogy a HÉA-alapot közelítő becslések alkalmazásával számítsa ki, az 1553/89/EGK, Euratom tanácsi rendelet 6. cikke (3) bekezdésének második francia bekezdésével összhangban.
(4)
A saját forrásokkal foglalkozó tanácsadó bizottság jóváhagyta a tagjainak e határozattal kapcsolatos véleményét tartalmazó jelentést,
ELFOGADTA EZT A HATÁROZATOT:
1. cikk
A HÉA-sajátforrások alapja 2004. május 1-jétől kezdődő számításának céljából a Lett Köztársaságnak engedélyezett a közelítő becslések alkalmazása, összhangban az 1553/89/EGK, Euratom tanácsi rendelet 6. cikke (3) bekezdésének második francia bekezdésével, a hatodik irányelv F. mellékletében ismertetett tevékenységek következő kategóriáira vonatkozóan:
1.
Alkotók, művészek és előadóművészek által nyújtott szolgáltatások (F. melléklet, 2. pont);
2.
Személyszállítás (F. melléklet, 17. pont).
2. cikk
Ennek a határozatnak a Lett Köztársaság a címzettje.
Kelt Brüsszelben, 2005. november 21-én.